สังคมข่าวหุ้น
*จับตางบแบงก์ Q2
14 ก.ค. 2564

*จับตางบแบงก์ Q2
*ลุ้นรีบาวด์ จับตางบ TISCO วันนี้ หลังจากวานนี้หุ้นกลุ่มแบงก์กดดันตลาดฯ นักลงทุนกังวลมาตรการพักหนี้ของรัฐบาล เทขายแบงก์ใหญ่ KBANK, BBL, SCB ออกมา ส่วนเงินเยียวยาล็อกดาวน์ แม้ไม่มาก แต่ก็ช่วยประคองเศรษฐกิจไทยได้ กลุ่มค้าปลีกรับอานิสงส์ไป ขณะที่สถานการณ์แพร่ระบาดของไวรัสโควิดยังน่าเป็นห่วง แนวรับ 1,560 แนวต้าน 1,580 จุด
*วานนี้กลุ่มเจมาร์ทเขียวยกแผง ทั้งหุ้นแม่ JMART บริษัทลูก JMT และ  SINGER ลุ้นงบไตรมาสที่ 2/64 โตสวนตลาดฯ โดยเฉพาะหุ้นแม่แรงจัดคาดว่ากำไรโต 55% ส่วนวันนี้ระวังแรงขายทำกำไรออกมาบ้าง โดยเฉพาะ JMART หลังขึ้นเครื่องหมาย XW ด้านอดิศักดิ์ สุขุมวิทยา ประธานเจ้าหน้าที่บริหาร บริษัท เจ มาร์ท มั่นใจผลการดำเนินงานในช่วงที่เหลือของปีนี้ จะยังคงเติบโตได้ตามเป้าหมาย
*GPSC ทุ่ม 1.4 หมื่นล้าน “อรรถพล ฤกษ์พิบูลย์” ประธานเจ้าหน้าที่บริหารและกรรมการผู้จัดการใหญ่ บมจ. ปตท. เผยกลุ่มปตท.ลุยลงทุนโซล่าร์ฟาร์มอินเดีย  ล่าสุดบริษัท โกลบอล รีนิวเอเบิล ซินเนอร์ยี่ จำกัด (GRSC) ซึ่งเป็นบริษัทย่อยที่ GPSC ถือหุ้นทั้ง 100% ได้เข้าลงทุนใน บริษัท Avaada Energy Private Limited (Avaada) ประกอบธุรกิจพลังงานหมุนเวียนขนาดใหญ่ในอินเดีย โดยการเข้าซื้อหุ้นเพิ่มทุน 41.6% ของทุนทั้งหมดของ Avaada คิดเป็นมูลค่าการลงทุนประมาณ 14,825 ล้านบาท สนับสนุนให้เกิดการใช้ไฟฟ้าจากพลังงานสะอาด เพื่อนำไปสู่การบรรลุเป้าหมายการลดการปล่อยก๊าซเรือนกระจก
*EPG ขยายกำลังผลิต “เฉลียว วิทูรปกรณ์” รองประธานเจ้าหน้าที่บริหาร บมจ.อีสเทิร์นโพลีเมอร์ กรุ๊ป (EPG) ตั้งเป้าหมายทำการตลาดธุรกิจฉนวนกันความร้อน/เย็นภายใต้แบรนด์ Aeroflex สำหรับสินค้าพรีเมี่ยม ทั้งในประเทศและต่างประเทศ โดยเฉพาะอย่างยิ่งในสหรัฐอเมริกา และญี่ปุ่น เตรียมขยายตลาดไปยังทวีปยุโรปมากขึ้น โดยฐานการผลิตในสหรัฐอเมริกา Aeroflex USA Inc. บริษัทฯ ได้ลงทุนสร้างโรงงานแห่งใหม่ นำเครื่องจักรระบบอัตโนมัติความเร็วสูงมาใช้เพื่อลดต้นทุนและเพิ่มประสิทธิภาพการผลิต เริ่มทดสอบการผลิตช่วงเดือนก.ค.-ก.ย. 64 โรงงานแห่งใหม่มีกำลังการผลิตประมาณ 4,000 ตัน/ปี ส่งผลให้ Aeroflex USA Inc.มีกำลังการผลิตรวม 8,000 ตัน/ปี
*BTSGIF ปลื้มยอดจำนวนผู้โดยสารรถไฟฟ้า BTS ช่วง (เฉพาะส่วนหลัก สถานีหมอชิต สถานีอ่อนนุช และสถานีสนามกีฬาแห่งชาติ สถานีสะพานตากสิน) ในช่วงสถานการณ์การระบาดของโรคติดเชื้อไวรัสโคโรนา 2019 (COVID-19) พบว่างวดเดือน มิ.ย. 64 มีจำนวนผู้โดยสาร 5.3 ล้านเที่ยว เพิ่มขึ้น 26.6% จากเดือนก่อนหน้า (พ.ค.)
*พชรพจน์ นันทรามาศ ผู้ช่วยกรรมการผู้จัดการใหญ่ ศูนย์วิจัย Krungthai COMPASS ธนาคารกรุงไทย (KTB) ปรับลดคาดการณ์การเติบโตของเศรษฐกิจไทย (GDP) ในปีนี้ ลงเหลือโต 0.5-1.3% จากเดิมที่คาดจะเติบโตอยู่ที่ระดับ 0.8-1.6% (ในเดือนพ.ค. 64) เนื่องด้วยการระบาดของเชื้อไวรัสโควิด-19 ในระลอกนี้ค่อนข้างรุนแรง โดยพบยอดผู้ติดเชื้อสูงกว่าประมาณการในครั้งก่อนอย่างมีนัยสำคัญ ขณะเดียวผลกระทบต่อเศรษฐกิจในช่วงที่ผ่านมาก็ค่อนข้างจะรุนแรงกว่าที่คาดไว้
*มุขยา พานิช Chief Venture and Investment Officer บริษัท เท็นเอกซ์ จำกัด (SCB 10X) ในเครือธนาคารไทยพาณิชย์ ร่วมลงทุน “APE BOARD” แพลตฟอร์มดิจิทัลสำหรับติดตามข้อมูลและบริหารจัดการการลงทุนใน Digital Asset ปัจจุบันมีผู้ใช้งานแล้วมากกว่า 350,000 คน ด้วยระยะเวลาเพียง 4 เดือนหลังจากเปิดให้ได้ทดลองใช้แพลตฟอร์มดังกล่าวเมื่อเดือนมี.ค. 64 ที่ผ่านมา ซึ่งได้รับความสนใจและการตอบรับเป็นอย่างดีจากผู้ใช้งานชาวไทย และชาวต่างชาติ
*บริษัท มอร์นิ่งสตาร์ รีเสิร์ช (ประเทศไทย) เผยไตรมาส 2/64 กองทุนรวมไทย (เฉพาะกองทุนเปิด ไม่รวมกองทุนปิด, ETF, REIT, Infrastructure fund) มีมูลค่าทรัพย์สินรวม (AUM) 4.2 ล้านล้านบาท เพิ่มขึ้น 2.7% จากไตรมาสแรก และเพิ่มขึ้น 5.4% จากเดือน ธ.ค.63 จากการเพิ่มขึ้นนี้ทำให้มูลค่าทรัพย์สินเข้าใกล้ระดับก่อนการระบาดของโควิด-19 ที่ 4.3 ล้านล้านบาท โดยในรอบครึ่งปีแรกมีเงินไหลเข้าสุทธิรวม 9.3 หมื่นล้านบาท
*สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และตลาดหลักทรัพย์แห่งประเทศไทยเปิดรับฟังความคิดเห็นเกี่ยวกับการออกหลักเกณฑ์เพื่อรองรับการระดมทุนของวิสาหกิจขนาดกลางและขนาดย่อม (เอสเอ็มอี) รวมถึงวิสาหกิจเริ่มต้น (สตาร์ทอัพ) และการจัดตั้งตลาดรองเพื่อซื้อขายหุ้นของเอสเอ็มอี หรือ “เอสเอ็มอีบอร์ด” เพื่อเป็นการเพิ่มช่องทางในการระดมทุนให้กับเอสเอ็มอีสามารถเข้าถึงแหล่งเงินทุนในตลาดทุนได้ตามความเหมาะสมและความต้องการ